EL
L 188/24
Επίσημη Εφημερίδα της Ευρωπαϊκής Ένωσης
15.7.2022
Τεχνικά κριτήρια ελέγχου
Σημαντική συμβολή στον μετριασμό της κλιματικής αλλαγής 1.
Η δραστηριότητα πληροί ένα από τα ακόλουθα κριτήρια: α) οι εκπομπές αερίων του θερμοκηπίου κατά τον κύκλο ζωής από την παραγωγή θερμότητας/ψύξης από αέρια καύσιμα είναι χαμηλότερες από 100 g CO2e/kWh.
Η μείωση των εκπομπών αερίων του θερμοκηπίου κατά τον κύκλο ζωής υπολογίζεται με χρήση της σύστασης 2013/179/ΕΕ ή, εναλλακτικά, με το πρότυπο ISO 14067:2018 ή ISO 14064-1:2018.
Οι ποσοτικοποιημένες εκπομπές αερίων του θερμοκηπίου κατά τον κύκλο ζωής επαληθεύονται από ανεξάρτητο τρίτο.
Όταν οι εγκαταστάσεις περιλαμβάνουν οποιαδήποτε μορφή μείωσης, συμπεριλαμβανομένης της δέσμευσης άνθρακα ή της χρήσης αερίων από ανανεώσιμες πηγές ή αερίων χαμηλών ανθρακούχων εκπομπών, η εν λόγω δραστηριότητα μείωσης συμμορφώνεται με τα σχετικά τμήματα του παρόντος παραρτήματος, κατά περίπτωση.
Όταν το CO2 που εκπέμπεται από την παραγωγή ηλεκτρικής ενέργειας δεσμεύεται, πληροί το όριο εκπομπών που ορίζεται στο σημείο 1 του παρόντος τμήματος και μεταφέρεται και αποθηκεύεται σε υπόγεια εγκατάσταση κατά τρόπο που πληροί τα τεχνικά κριτήρια ελέγχου για τη μεταφορά CO2 και την αποθήκευση CO2 που ορίζονται στα τμήματα 5.11 και 5.12, αντίστοιχα, του παρόντος παραρτήματος.
β) οι εγκαταστάσεις για τις οποίες χορηγείται άδεια κατασκευής έως τις 31 Δεκεμβρίου 2030 συμμορφώνονται με όλα τα ακόλουθα: i)
η θερμική ενέργεια που παράγεται από τη δραστηριότητα χρησιμοποιείται σε αποδοτικό σύστημα τηλεθέρμανσης και τηλεψύξης, όπως ορίζεται στην οδηγία 2012/27/ΕΕ·
ii)
οι άμεσες εκπομπές αερίων του θερμοκηπίου από τη δραστηριότητα είναι χαμηλότερες από 270 g CO2e/kWh της εξερχόμενης ενέργειας·
iii)
η προς αντικατάσταση θέρμανση/ψύξη δεν μπορεί να παραχθεί από ανανεώσιμες πηγές ενέργειας, βάσει συγκριτικής αξιολόγησης με την πλέον αποδοτική οικονομικά και τεχνικά εφικτή εναλλακτική ανανεώσιμη ενέργεια για την ίδια δυναμικότητα· το αποτέλεσμα της συγκριτικής αξιολόγησης δημοσιεύεται και υπόκειται σε διαβούλευση με τα ενδιαφερόμενα μέρη·
iv)
η δραστηριότητα αντικαθιστά υφιστάμενη δραστηριότητα παραγωγής θέρμανσης/ψύξης με υψηλές εκπομπές, που χρησιμοποιεί στερεά ή υγρά ορυκτά καύσιμα·
v)
η πρόσφατα εγκατεστημένη παραγωγική δυναμικότητα δεν υπερβαίνει τη δυναμικότητα της εγκατάστασης που αντικαταστάθηκε·
vi)
η εγκατάσταση έχει σχεδιαστεί και κατασκευαστεί για να χρησιμοποιεί ανανεώσιμα αέρια καύσιμα και/ή αέρια καύσιμα χαμηλών ανθρακούχων εκπομπών και η μετάβαση στην πλήρη χρήση ανανεώσιμων αέριων καυσίμων και/ή αέριων καυσίμων χαμηλών ανθρακούχων εκπομπών πραγματοποιείται έως τις 31 Δεκεμβρίου 2035, με δέσμευση και επαληθεύσιμο σχέδιο εγκεκριμένο από το διοικητικό όργανο της επιχείρησης·
vii) η αντικατάσταση οδηγεί σε μείωση των εκπομπών αερίων του θερμοκηπίου τουλάχιστον κατά 55 % ανά kWh εξερχόμενης ενέργειας· viii) η ανακαίνιση της εγκατάστασης δεν αυξάνει την παραγωγική δυναμικότητα της εγκατάστασης· ix)
όταν η δραστηριότητα πραγματοποιείται στο έδαφος κράτους μέλους στο οποίο χρησιμοποιείται άνθρακας για την παραγωγή ενέργειας, το εν λόγω κράτος μέλος έχει δεσμευθεί να καταργήσει σταδιακά τη χρήση της ενέργειας που παράγεται από άνθρακα και έχει αναφέρει τη δέσμευση αυτή στο οικείο ενοποιημένο εθνικό σχέδιο για την ενέργεια και το κλίμα που αναφέρεται στο άρθρο 3 του κανονισμού (ΕΕ) 2018/1999 ή σε άλλο μέσο.
Η συμμόρφωση με τα κριτήρια που αναφέρονται στο σημείο 1 στοιχείο β) επαληθεύεται από ανεξάρτητο τρίτο.
Ο ανεξάρτητος τρίτος φορέας επαλήθευσης διαθέτει τους αναγκαίους πόρους και εμπειρογνωσία για τη διενέργεια της εν λόγω επαλήθευσης.
Ο ανεξάρτητος τρίτος φορέας επαλήθευσης δεν έχει σύγκρουση συμφερόντων με τον ιδιοκτήτη ή τον χρηματοδότη και δεν εμπλέκεται στην ανάπτυξη ή την εκτέλεση της δραστηριότητας.
Ο ανεξάρτητος τρίτος φορέας επαλήθευσης διενεργεί επιμελώς την επαλήθευση της συμμόρφωσης με τα τεχνικά κριτήρια ελέγχου.
Ειδικότερα, κάθε έτος ο ανεξάρτητος τρίτος φορέας επαλήθευσης δημοσιεύει και διαβιβάζει στην Επιτροπή έκθεση: α) για την πιστοποίηση του επιπέδου των άμεσων εκπομπών αερίων του θερμοκηπίου που αναφέρονται στο σημείο 1 στοιχείο β) σημείο ii)· β) για την αξιολόγηση του αν η δραστηριότητα βρίσκεται σε αξιόπιστη πορεία συμμόρφωσης με το σημείο 1 στοιχείο β) σημείο vi).
Η Επιτροπή, με βάση τις εκθέσεις που της διαβιβάζονται, μπορεί να απευθύνει γνώμη στους οικείους φορείς εκμετάλλευσης.
Η Επιτροπή λαμβάνει υπόψη τις εν λόγω εκθέσεις κατά τη διενέργεια της επανεξέτασης που αναφέρεται στο άρθρο 19 παράγραφος 5 του κανονισμού (ΕΕ) 2020/852.